b'\n_START_ARTICLE_\nGlastonbury Lake Village\n_START_SECTION_\nZgodovina\n_START_PARAGRAPH_\nVas je bila zgrajena okoli leta 250 pr. n. \xc5\xa1t. in bila naseljena do pribli\xc5\xbeno 50 pr. n. \xc5\xa1t., ko je bila verjetno zaradi dviga vodne gladine opu\xc5\xa1\xc4\x8dena.  Zgrajena je bila na barju na umetnih temeljih iz lesa, napolnjenih z grmi\xc4\x8devjem, praprotjo, gru\xc5\xa1\xc4\x8dem in glino.  Vsaj 1000 ton gline so prenesli na vi\xc5\xa1ji kraj pribli\xc5\xbeno 1 kilometer dale\xc4\x8d._NEWLINE_Vas je imela pet do sedem skupin okroglih hi\xc5\xa1, vsaka je bila namenjena raz\xc5\xa1irjeni dru\xc5\xbeini s hlevi in skednji. Izdelane so bile iz leske (Corylus avellana) in vrbe, pokrite s trsti\xc4\x8djem ter obdane stalno ali ob dolo\xc4\x8denem \xc4\x8dasu z leseno palisado. Vrzeli v palisadi ka\xc5\xbeejo, da so jih verjetno uporabljali za u\xc4\x8dvrstitev glinenih tal, ne pa za obrambne namene. V vasi je bilo najve\xc4\x8d 15 hi\xc5\xa1 z do 200 ljudmi. Ugotovili so, da sta bili dve razli\xc4\x8dni fazi naselitve. Zgodnje hi\xc5\xa1e so bile lesene z okvirjem, kvadratne ali pravokotne oblike in izdelane iz hrasta, kasnej\xc5\xa1e so bile okrogle. Na nekaterih skednjih ali ograjenih prostorih za \xc5\xbeivali so bili uporabljeni glineni namazi.  _NEWLINE_Vas je bila v bli\xc5\xbeini starega toka reke Brue in najbr\xc5\xbe obkro\xc5\xbeena z vodo, zato tudi ime "Lake Village" (jezerska vas). V zadnjem obdobju ka\xc5\xbee ime bolj na mo\xc4\x8dvirje, saj ve\xc4\x8dino leta okoli\xc5\xa1ka zemlji\xc5\xa1\xc4\x8da niso bila poplavljena. Brue je bila pomembna vodna trgovska pot iz osrednjega Somerseta do estuarija reke Severn. Vas je imela 40 m dolg pomol za privez \xc4\x8dolnov, ki je bil ve\xc4\x8dkrat popravljen in obnovljen. Kljub mokri okolici so pridelovali zelenjavo in imeli udoma\xc4\x8dene male \xc5\xbeivali in divje sesalce, tudi bobra in vidro, najve\xc4\x8d pa so jedli ribe. Najdeni so bili ostanki p\xc5\xa1enice, je\xc4\x8dmena in fi\xc5\xbeola.\n_START_SECTION_\nIzkopavanja\n_START_PARAGRAPH_\nJezersko vas, mosti\xc5\xa1\xc4\x8de ali umetni otok je leta 1892 odkril \xc5\xa1tudent medicine Arthur Bulleid, \xc4\x8digar o\xc4\x8de je bil lokalni \xc5\xbeupan in ustanovitelj Glastonburyjske arheolo\xc5\xa1ke dru\xc5\xbebe (Glastonbury Antiquarian Society).  Bulleid je sli\xc5\xa1al za mosti\xc5\xa1\xc4\x8da v \xc5\xa0vici in verjel, da je podobne kraje mogo\xc4\x8de najti v rodnem Somersetu._NEWLINE_Izkopavanja so se za\xc4\x8dela leta 1892 in nadaljevala naslednjih 15 let z odkrivanjem obsega naselja in objavo izsledkov.  Od 1892 do 1899 je z delavci delal \xc5\xa1est mesecev vsako leto in pre\xc5\xbeivel drugih \xc5\xa1est mesecev ob opisovanju in popisovanju najdb. Nato je zapustil mesto, dokon\xc4\x8dal svoj \xc5\xa1tudij medicine in se vrnil leta 1904 z Grayevo ter nadaljeval izkopavanja do leta 1907. Grayeva je bila skrbnica muzeja Somersetske arheolo\xc5\xa1ke in zgodovinske dru\xc5\xbebe v Tauntonu, ki se je izobra\xc5\xbeevala pri arheologu Augustusu Pittu Riversu._NEWLINE_Na\xc5\xa1li so ostanke vasi.  Sestavljena je iz 89 gomil od 1,2 m do 4,3 m v premeru iz gline iz mo\xc4\x8dvirnatih tal, od katerih so mnoge imele osrednje ognji\xc5\xa1\xc4\x8de. Celotna naselbina je bila obdana z leseno palisado, narejeno iz jel\xc5\xa1e. Vsako najdbo, od ve\xc4\x8djih kosov lesa do majhnih ostankov keramike, so pripravili in opisali, nekatere tudi fotografirali. Leta 1909 je mesto obiskal Jurij V. \xc5\xa1e kot vali\xc5\xbeanski princ skupaj s svojo \xc5\xbeeno. Dali so mu srebrno repliko glastonburyjske sklede. _NEWLINE_Velik del lesa so ponovno zakopali, ker se tako najbolje ohrani. Raziskava je leta 2005 pokazala, da je to bilo zelo uspe\xc5\xa1no kljub poro\xc4\x8dilom o izsu\xc5\xa1itvi okolja in da se pokritost \xc5\xa1ote zmanj\xc5\xa1uje. Najdi\xc5\xa1\xc4\x8de je vklju\xc4\x8deno na seznam tvegane dedi\xc5\xa1\xc4\x8dine, ki ga upravlja English Heritage, ker obstaja tveganje za zakopan les, \xc4\x8de se obmo\xc4\x8dje \xc5\xa1e naprej su\xc5\xa1i. _NEWLINE_Bulleid in Grayeva sta od\xc5\xa1la kasneje izkopavat podobno naselbino Meare Lake Village pribli\xc5\xbeno 2 km jugozahodno od mesta Glastonbury._NEWLINE_Izkopavanja manj\xc5\xa1ega obsega so bila tudi kasneje. Na voljo je film o najnovej\xc5\xa1ih izkopavanjih._NEWLINE_Pokrajina naselja je izdelana tudi kot 3D-model. Narejena in splavljena je tudi replika kanuja.\n_START_SECTION_\nNajdbe\n_START_PARAGRAPH_\nNajdi\xc5\xa1\xc4\x8de in najdbe so last Glastonburyjske arheolo\xc5\xa1ke dru\xc5\xbebe. Veliko najdb je na ogled v muzeju v Glastonbury Lake Villageu._NEWLINE_Najdeni predmeti so ostanki keramike, oglje, kosti in oslo (kamen za ostrenje rezil). Na\xc5\xa1li so tudi vreteno in tkalske glavnike, verjetno za izdelavo tekstila. [40] Dokazov o vlivanju brona in taljenja \xc5\xbeeleza ni. Na\xc5\xa1li so tudi fin nakit iz brona in kosti, kar ka\xc5\xbee na visoko stopnjo izdelave. [41] Leta 1905 je bil odkrit zgodnji britanski kositrni kovanec, menijo, da je iz 1. stoletja n. \xc5\xa1t., ki je bil poslan v Britanski muzej.\n_START_SECTION_\nBronasta skleda\n_START_PARAGRAPH_\nGlastonburyjska skleda je kovinska, narejena je bila iz dveh delov, zakovi\xc4\x8denih skupaj, in ve\xc4\x8dkrat popravljana med uporabo. Spodnja polovica je bila datirana, kot da je bila narejena v \xc5\xbeelezni dobi. Zgornja polovica je bila verjetno dodana v 1. stoletju iz plo\xc4\x8devine, ki so jo morda \xc5\xbee uporabljali za druge namene, in dveh polovic, zakovi\xc4\x8denih skupaj.  Tudi pri drugih predmetih, ki so jih na\xc5\xa1li pri izkopavanju, je pomagal Britanski muzej.\n_START_SECTION_\nLeseni izdelki\n_START_PARAGRAPH_\nNa najdi\xc5\xa1\xc4\x8du je ve\xc4\x8d lesenih predmetov, konzerviranih v \xc5\xa1otnih tleh, tudi pet naper kolesa in nedokon\xc4\x8dani del, ki se uporablja kot pesto kolesa.  Pletene ko\xc5\xa1are z najdi\xc5\xa1\xc4\x8da so do 700 mm \xc5\xa1iroke in 480 milimetrov visoke. Lesen okvir za raztezanje \xc5\xbeivalske ko\xc5\xbee so odkrili skupaj s stresalnikom in kockami, narejenimi iz rogovja.'